Diari Oficial de la Generalitat Valenciana


Sumari del DOGV 6435, del 11-01-2011 (2011/72)

ORDRE 58/2010, de 29 de desembre, de la Conselleria d'Economia, Hisenda i Ocupació, per la qual es regula i es convoca per a 2011 l'establiment d'ajudes especials a les persones treballadores afectades pels expedients de regulació d'ocupació 76/2000, de 8 de març de 2001 i 25/2001, de 31 de juliol de 2001.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6435

Data del DOGV
:   11-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/72


Data del document
:   29-12-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 58/2010, de 29 de desembre, de la Conselleria d'Economia, Hisenda i Ocupació, per la qual es regula i es convoca per a 2011 l'establiment d'ajudes especials a les persones treballadores afectades pels expedients de regulació d'ocupació 76/2000, de 8 de març de 2001 i 25/2001, de 31 de juliol de 2001. [2011/72]  
El Consell de Ministres, mitjançant un Acord de 29 de febrer de 2008, va disposar l'adopció de mesures excepcionals de caràcter social a favor dels treballadors afectats pels expedients de regulació d'ocupació 76/2000, de 8 de març de 2001, i 25/2001, de 31 de juliol de 2001.  
D'acord amb la dita habilitació s'ha aprovat el Reial Decret 1010/2009, de 19 de juny, pel qual s'establixen mesures destinades a compensar la disminució en la cotització a la Seguretat Social per a estos treballadors i el Reial Decret 196/2010, de 26 de febrer, que establix les normes per les quals es determinen i concreten mesures per a facilitar la reinserció laboral, així com els requisits i el procediment per a la concessió d'ajudes especials als treballadors afectats pels expedients de regulació d'ocupació mencionats que es troben en situació de desocupació.  
Al tractar-se, la subvenció regulada en el Reial Decret196/2010, d'una ajuda la gestió i control de la qual s'ha transferit a la Generalitat, es fa necessària la seua adaptació a les peculiaritats organitzatives d'esta, de manera que la present ordre arreplega les bases establides en el dit Reial Decret.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació i l'article 47.11 del Text Refós de la Llei d'Hisenda Pública de la Generalitat Valenciana  
ORDENE  
CAPÍTOL I  
Disposicions generals  
Article 1. Objecte i àmbit d'aplicació  
1. La present ordre té com a objecte establir una ajuda especial a aquells treballadors que tinguen 52 o més anys, que estiguen en desocupació i que hagueren sigut afectats pels expedients de regulació d'ocupació 76/2000, de 8 de març de 2001 o 25/2001, de 31 de juliol de 2001 i complisquen els requisits establits per a ser beneficiaris de les mesures previstes.  
2. A l'efecte previst en esta ordre es consideraren treballadors desocupats els demandants d'ocupació, no ocupats, registrats en els centres SERVEF d'Ocupació de la Comunitat Valenciana.  
Article 2. Beneficiaris  
Seran beneficiaris de la subvenció especial recollida en esta ordre, els treballadors previstos en l'article 1 que complisquen els requisits següents:  
a) Tindre 52 o més anys.  
b) Trobar-se en desocupació i inscrit com a demandant d'ocupació.  
c) No haver tingut dret a disfrutar la prestació per desocupació de nivell contributiu o, en cas d'haver tingut dret a esta, haver-la extingit per esgotament.  
Article 3. Quantia i meritació  
1. La quantia de la subvenció serà de 3.000 euros anuals, prorratejant-se els períodes inferiors a l'any.   
En cas de treballadors que no hagen pogut ser recol·locats en un termini de 24 mesos des del començament de la percepció d'esta subvenció, la quantia de la subvenció serà de 5.500 euros anuals.  
Des de l'1 de gener del 2012 i, amb efectes 1 de gener de cada any, estes quanties s'actualitzaran, respecte a la de l'any anterior, en el mateix percentatge en què varie la quantia de l'Indicador Públic de Rendes d'Efectes Múltiples (IPREM).  
2. La subvenció es meritarà des que el treballador reunisca els requisits, retrotraient els seus efectes com a màxim des del dia 28 de febrer del 2010, fins al dia immediat anterior a aquell en què complisca l'edat ordinària de jubilació conforme a l'article 161.1.a) del Text Refós de la Llei General de la Seguretat Social, adquirisca la condició de pensionista d'incapacitat permanent o per jubilació de forma anticipada, d'acord amb la normativa de Seguretat Social aplicable en cada cas, o concórrega qualsevol altra causa, de les previstes en esta ordre, d'extinció o suspensió d'esta subvenció especial.  
Article 4. Situació de desocupació necessària per a accedir a les subvencions  
1. La subvenció establida en esta ordre s'aplicarà als treballadors que, complint els requisits establits en l'article 2, hagen romàs en situació de desocupació des de l'extinció dels seus contractes de treball pels expedients de regulació d'ocupació 76/2000, de 8 de març de 2001 o 25/2001, de 31 de juliol. Així mateix es podran beneficiar de la dita subvenció els treballadors que, després dels esmentats expedients de regulació d'ocupació, hagueren realitzat treballs per compte d'altre o per compte propi i s'haja produït l'extinció del treball per compte d'altre o el cessament de l'activitat per compte propi, quedant en situació de desocupació. Si la causa de la finalització de l'activitat per compte propi o alié fóra per voluntat del treballador s'aplicarà, si és el cas, allò que s'ha previst en l'apartat següent.  
2. No es tindrà dret a la subvenció en cas que l'extinció del treball o el cessament de l'activitat s'hagen produït per voluntat del treballador sense causa justificada i després del 28 de novembre de 2009.  
Article 5. Suspensió de la percepció de la subvenció  
La realització pel beneficiari d'un treball per compte d'altre o per compte propi donarà lloc a la suspensió de la percepció de la subvenció durant la realització dels dits treballs. Quan es produïsca l'extinció del treball per compte d'altre o el cessament de l'activitat per compte propi, es podrà reprendre la percepció de la subvenció amb la sol·licitud prèvia de l'interessat, excepte quan l'extinció o cessament de l'activitat es dega a causes imputables a la voluntat del treballador sense causa justificada. Esta suspensió interromprà el còmput del període de 24 mesos establit en el paràgraf segon de l'apartat 1 de l'article 3.  
Article 6. Vigència de la subvenció  
1. El dret al reconeixement de la subvenció prevista en esta ordre estarà vigent fins al 27 de febrer del 2012. No obstant això, una vegada reconegut el dret, l'aplicació de l'esmentada subvenció s'estendrà pel període de temps que corresponga segons el que preveu esta ordre.  
2. No s'aplicarà este termini en dos supòsits:  
a) En el supòsit de suspensió de l'article 5, i en este cas es podrà reprendre la percepció de la subvenció, amb la sol·lictud prèvia de l'interessat.  
b) Als que, a data 27 de febrer del 2012, reunisquen els requisits indicats en l'article 2, excepte la lletra c) de l'apartat 1 d'este, i estiguen percebent la prestació contributiva per desocupació. En este cas podran tindre dret al gaudi de la subvenció a partir de l'endemà al d'extinció de l'esmentada prestació.  
CAPÍTOL II  
Procediment de concessió  
Article 7. Presentació de sol·licituds  
1. Les sol·licituds, que hauran de dirigir-se al Servici Valencià d'Ocupació i Formació, es formalitzaran en imprés normalitzat, i es presentaren en les corresponents direccions territorials d'Ocupació del SERVEF, sense perjuí de poder presentar-les segons el que disposa l'article 38.4 de la Llei 30/1992, inclosa la tramitació telemàtica.  
2. Les sol·licituds hauran d'acompanyar-se dels documents (original i dos còpies) que a continuació s'indiquen:  
a) Declaració responsable que no està sotmés en les prohibicions per a obtindre la condició de beneficiari, a què fa referència l'article 13 de la Llei 38/2003, General de Subvencions.  
b) Dos exemplars originals de les dades de domiciliació bancària, segons model normalitzat (fitxa de manteniment de tercers).). A més, s'aportarà certificat de l'entitat bancària on s'acredite la titularitat del compte corresponent.  
c) Còpia de la resolució de l'expedient de regulació d'ocupació on conste el treballador.  
d) Certificat expedit pel Servici Públic d'Ocupació Estatal, relatiu al reconeixement i extinció per esgotament de la prestació per desocupació de nivell contributiu. En cas de no haver tingut dret a la dita prestació, certificat en este sentit expedit pel mateix Servici Públic d'Ocupació Estatal.  
e) Certificat actualitzat de vida laboral o autorització a l'òrgan gestor per a l'accés a esta  
3. La presentació de la sol·licitud de subvenció comportarà l'autorització del sol·licitant perquè el SERVEF o òrgan en què es delegue la instrucció obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data del pagament de l'ajuda.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta ordre resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes que preveu l'article 42 de l'esmentada Llei.  
Article 8. Procediment de concessió.  
1. La subvenció prevista en esta ordre s'atorgarà a sol·licitud dels treballadors, en règim de concessió directa, atenent al seu caràcter singular pel seu interés públic, econòmic i social derivat de les particulars circumstàncies econòmiques i socials del col·lectiu dels treballadors afectats pels expedients de regulació d'ocupació mencionats en l'article 1, a l'empara del que disposen els articles 22.2. c) i 28 de la Llei 38/2003, de 17 de novembre, General de Subvencions i 67 del seu Reglament, aprovat pel Reial Decret 887/2006, de 21 de juliol.  
2. La instrucció del procediment correspondrà a les direccions territorials d'Ocupació del SERVEF, que podran demanar dels interessats l'aportació addicional d'altres documents o dades aclaridores que considere necessàries per a resoldre sobre la sol·licitud presentada.  
Article 9. Termini de presentació de sol·licituds  
1. La sol·licitud de reconeixement del dret a la concessió es presentarà en el termini de dos mesos des que es complisquen els requisits de l'article 2 d'esta ordre.  
2. En els supòsits previstos en les lletres a) i b) de l'apartat 2 de l'article 6 d'esta ordre, este termini de dos mesos començarà a comptar, a partir de l'endemà a aquell en què es produïsca l'extinció del treball per compte d'altre o el cessament de l'activitat per compte propi, o des de l'extinció de la prestació contributiva per desocupació, respectivament.  
3. No obstant això, si el termini de presentació s'inicia a partir de l'1 de novembre de l'exercici pressupostari corresponent, les sol·licituds es presentaran en els mesos de gener i febrer de l'exercici següent.  
4. En cas que el compliment dels requisits s'haja produït abans de la publicació de la present ordre en el Diari Oficial de la Comunitat Valenciana, el termini de presentació de sol·licituds serà d'1 mes a comptar de l'endemà de la dita publicació.  
Article 10. Resolució de concessió.   
1. El reconeixement del dret a la subvenció correspon, dins dels seus respectius àmbits, als directors territorials d'Ocupació per delegació del director general del SERVEF. Es realitzarà, mitjançant una resolució, en què es farà constar que el treballador reunix els requisits per a poder ser beneficiari de la subvenció. A l'efecte d'este reconeixement es podrà requerir als treballadors beneficiaris perquè aporten la documentació que es considere necessària.  
2. El reconeixement i percepció d'estes subvencions requerirà que es complisquen els requisits establits en l'article 2, que el treballador romanga desocupat i que continue estant disponible per a acceptar una col·locació que resulte adequada a la seua capacitat laboral i condicions socioprofessionals i per a participar en actuacions dirigides a afavorir la seua inserció laboral. El rebuig injustificat d'accions d'inserció laboral suposarà la pèrdua del dret a la subvenció.  
3. El termini per a resoldre i notificar la resolució procedent serà de sis mesos a comptar de la publicació, anual, de la resolució del secretari autonòmic d'Ocupació i director general del SERVEF, per la qual es dóna publicitat a la línia de crèdit i a l'import global màxim destinat a estes ajudes, o des de la presentació de la sol·licitud, si esta és posterior a aquella.  
4. Una vegada transcorregut el termini sense que s'haja dictat i notificat resolució expressa, s'entendrà desestimada la pretensió per silenci administratiu, sense perjuí que subsistisca l'obligació legal de resoldre sobre la sol·licitud.  
5. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a què ha de subjectar-se el beneficiari d'estes, i es notificarà als interessats en els termes que preveu l'article 58 de la Llei 30/92, abans esmentada.  
6. Les resolucions que es dicten a l'empara d'esta convocatòria esgoten la via administrativa, i contra elles podran els interessats interposar recurs contenciós administratiu en el termini de dos mesos a comptar de l'endemà de la seua notificació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre que consideren procedent.  
Article 11. Liquidació de les ajudes.  
Una vegada reconegut el dret a la percepció de la subvenció, el pagament es produirà per períodes mensuals, sempre que l'aportació de la documentació que acredite el compliment dels requisits establits en l'article 2, sense perjuí que es liquide d'una sola vegada el període transcorregut des de la generació del dret fins al seu reconeixement.  
Correspondrà als directors territorials d'Ocupació, per delegació del director general del SERVEF, el reconeixement de l'obligació i la proposta de pagament d'estes ajudes.  
Article 12. Resolució d'incidències   
Correspon als directors territorials d'Ocupació del SERVEF resoldre les incidències que es produïsquen, com ara pròrrogues de terminis, modificacions justificades o qualsevol variació de les condicions particulars de la concessió.  
Article 13. Control de les ajudes   
1. Correspondrà als directors territorials d'Ocupació del SERVEF dur a terme la funció de control de les subvencions concedides, així com l'avaluació i el seguiment del present programa. A estos efectes, s'assignaran a estes els mitjans adequats per al seu compliment.  
2. Els beneficiaris estaran obligats a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions que es realitzen per part de la Intervenció General i així mateix haurà de complir amb l'obligació de col·laboració amb el control financer, de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 14. Obligacions del beneficiari  
Sense perjuí del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:  
a) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen esta concessió.  
b) Facilitar totes aquelles dades i informació, en qüestions relacionades amb les subvencions concedides, que li siga requerit pel SERVEF, així com comunicar a este òrgan les incidències i les variacions que es produïsquen amb relació a aquelles.  
c) Comunicar durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona per mitjà de la present ordre   
d) Complir les obligacions imposades per la legislació específica aplicable.  
Article 15. Justificació i reintegrament de les subvencions.  
1. La justificació pels beneficiaris de les subvencions percebudes s'ajustarà al que establix l'article 30 de la Llei 38/2003, de 17 de novembre, General de Subvencions i en el capítol II del títol II del Reial Decret 887/2006, de 21 de juliol, pel qual s'aprova el seu Reglament.  
2. S'aplicarà l'article 17.3 del Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Ordre Social.  
Donaran lloc a l'obligació de reintegrar les quantitats percebudes les causes d'invalidesa de la resolució de concessió arreplegades en l'article 36 de la Llei 38/2003, de 17 de novembre. També procedirà el reintegrament total o parcial, i l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, en els supòsits previstos en l'article 37 de l'esmentada llei.  
DISPOSICIONS ADDICIONALS  
Primera. Finançament   
1. Per al seu finançament, en el projecte de Pressupost de gastos del SERVEF, per a l'exercici 2011, està prevista, en l'annex de transferències corrents, la línia T7731000 "Ajudes especials als treballadors de SINTEL afectats per ERE", subprograma 322.53 "Plans especials de suport a l'ocupació en sectors productius", amb una dotació de 400.000 euros. No obstant això, la convocatòria queda condicionada a l'existència, en el pressupost 2011, de crèdit adequat i suficient per a això. A este efecte, s'haurà de publicar en el Diari Oficial de la Comunitat Valenciana, la Resolució del secretari autonòmic d'Ocupació, director General del SERVEF, per la qual es donarà publicitat a la línia de crèdit i a l'import global màxim destinat a la concessió de les ajudes previstes en esta ordre.  
2. Per a la resta d'anualitats la convocatòria queda condicionada a l'existència de crèdit adequat i suficient per a això en el pressupost econòmic de l'any corresponent, i als lliuraments de fons corresponents per part del Servici Públic d'Ocupació Estatal, de conformitat amb el que disposen els articles 10 i següents i disposició final tercera del Reial Decret 196/2010, de 26 de febrer, pel que s'establixen mesures per a facilitar la reinserció laboral així com l'establiment d'ajudes especials als treballadors afectats pels expedients de regulació d'ocupació 76/200, de 8 de març de 2001 i 25/2001, de 31 de juliol de 2001.  
3. A l'efecte del que disposa l'apartat anterior, durant la vigència del programa es donarà publicitat al crèdit destinat a la concessió de les ajudes previstes en esta ordre per a l'anualitat corresponent, mitjançant una resolució del secretari autonòmic d'Ocupació i director general del SERVEF.  
Segona. Compatibilitat amb el mercat comú  
A les subvencions regulades en la present ordre no els resulta d'aplicació el que preveu l'article 107 apartat 1 del Tractat Funcionament de la Unió Europea, per tractar-se d'ajudes que no beneficien a empreses sinó que van dirigides a particulars que no exercixen a títol individual cap tipus d'activitat econòmica, de manera que no complixen amb el requisit de l'avantatge econòmic ni amb el falsejament de la competència que afecte els intercanvis comercials entre els estats membres.  
Tercera. Models normalitzats  
Els models normalitzats als quals s'al·ludix en la present ordre es troben a disposició dels interessats en la direcció d'Internet «http://www.servef.es», així com en les direccions territorials d'Ocupació del SERVEF.  
Quarta. Aportació de documentació  
En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració de la Generalitat, la persona sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què estiguen, i que no hagen transcorregut mes de cinc anys des de la finalització del procediment a què corresponguen. En els supòsits d'impossibilitat material d'obtindre el document, l'òrgan competent podrà requerir a la persona sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
Quinta. Normativa aplicable  
La present ordre recull les bases establides pel Ministeri de Treball i Immigració en el Reial Decret 196/2010, de 26 de febrer, pel qual s'establixen mesures per a facilitar la reinserció laboral així com l'establiment d'ajudes especials als treballadors afectats pels expedients de regulació d'ocupació 76/2000, de 8 de març de 2001 i 25/2001, de 31 de juliol de 2001. En este sentit, en allò no previst en la present ordre caldrà ajustar-se a allò que s'ha regulat en el citat Reial Decret.  
Les ajudes previstes en esta ordre tenen la naturalesa jurídica de subvencions i es regiran per la Llei 38/2003, de 17 de novembre, General de Subvencions; l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003 les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i formació professional ocupacional; el Reial Decret 887/2006, de 21 de juliol, pel qual s'aprova el Reglament de la Llei 38/2003; el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional, així com el que disposen els preceptes en vigor del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, del Consell de la Generalitat.  
DISPOSICIONS FINALS  
Única. Facultats d'execució i desenvolupament  
Es faculta el secretari autonòmic d'Ocupació i director general del SERVEF per a dictar totes les instruccions que siguen necessàries per a l'execució i el desenvolupament del que disposa esta ordre, i es delega en el este la competència per a l'ampliació dels terminis de presentació de justificacions, amb caràcter excepcional, sempre que concórreguen en l'expedient circumstàncies degudament motivades que impossibiliten la presentació de la justificació en els terminis assenyalats en la present ordre. El secretari autonòmic d'Ocupació i director general del SERVEF podrà autoritzar l'ampliació dels dits terminis fins a la data de tancament de l'exercici pressupostari corresponent, dins dels límits legalment establits.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren procedent.  
València, 29 de desembre de 2010  
El vicepresident segon del Consell,  
conseller d'Economia, Hisenda i Ocupació  
GERARDO CAMPS DEVESA